Balík, Peter, minister investícií, regionálneho rozvoja a informatizácie SR (2023-06-15):
Dobrý deň, vážený pán predsedajúci, vážená pani poslankyňa, vážení poslanci, poslankyne, Ministerstvo investícií, regionálneho rozvoja a informatizácie Slovenskej republiky poskytuje adresnú podporu pre najmenej rozvinuté regióny, ďalej NRO, budem spomínať túto skratku, formou regionálneho príspevku podľa zákona č. 336/2015 Z. z. o podpore najmenej rozvinutých regiónov. Regionálny príspevok je poskytovaný na základe výziev, ktoré vyhlasujú okresné úrady. Predložené žiadosti sú vyhodnocované členmi riadiacich výborov jednotlivých NRO, ktorými sú prednosta daného okresného úradu, zástupca MIRRI, vyššieho územného celku a zástupcovia sociálnych a ekonomických partnerov. Každá vyhlásená výzva musí byť v súlade s plánmi rozvoja jednotlivých NRO, ktoré sú prerokovávané a schvaľované riadiacimi výbormi. Plán rozvoja zohľadňuje potreby okresov a zároveň je zameraný na podporu tvorby pracovných miest, obsahuje konkrétne opatrenia, aktivity a úlohy s cieľom zmierniť zaostávanie najmenej rozvinutých okresov. Čo sa týka tej podpory z tohto nástroja, v priebehu roka 2023 ministerstvo plánuje poskytnúť regionálny príspevok subjektom z najmenej rozvinutých okresov takmer vo výške 13 miliónov eur, rozprávame sa teraz o zdrojoch zo štátneho rozpočtu, pričom aktuálne prebieha vyhodnocovanie výziev v 18 okresoch. Požiadať o regionálny príspevok mohli subjekty územnej spolupráce, ktoré svoje aktivity realizujú v jednom z NRO v súlade so schváleným plánom rozvoja a vyhlásenou výzvou. Čo sa týka... toto bol ten jeden zdroj financovania zo štátneho rozpočtu, čiže k tomu prebieha už vyhodnocovanie výziev v celkovej výške tých 13 miliónov eur a okrem toho máme k dispozícii aj prostriedky z európskych štrukturálnych a investičných fondov. A takým významným nástrojom z eurofondov z nového programového obdobia 2021 – 2027 je podpora zaostávajúcich regiónov prostredníctvom integrovaných územných stratégií, alebo integrovaných územných investícií, ktoré obsahujú súbor investičných zámerov, tzv. integrované územné investície. Čiže doteraz samosprávy, obce, mestá, regióny pripravovali tieto integrované územné stratégie a zoznam integrovaných územných investícií. Momentálne prebieha na MIRRI príprava, už by som povedal že finalizácia zoznamu oprávnených aktivít, ktoré už boli poskytnuté mestám, obciam a regiónom. A tieto investície budú predstavovať nástroje takého strategického a výsledkovo orientovaného prístupu s cieľom riešiť potreby a výzvy regiónov podľa ich špecifických potrieb. To znamená, že tieto alokácie, o nich bude rozhodovať priamo región prostredníctvom rád partnerstva a kooperačných rád. No a financované budú teda zo štrukturálnych fondov mimo toho dopytového mechanizmu, čiže to nebudú výzvy, ktoré budú vyhlasované na národnej úrovni, ale o týchto alokáciách budú rozhodovať priamo regióny prostredníctvom tých novovzniknutých mechanizmov. No a výber jednotlivých investícií bude v kompetencii teda rady partnerstva prostredníctvom komory miestnej územnej samosprávy, ktorá bude v rozhodovacom procese zohľadňovať aj potreby, potreby NRO. My predpokladáme, že počas našej úradníckej vlády by mal byť sfinalizovaný tento mechanizmus integrovaných územných investícií a že dôjde už k začatiu schvaľovania projektových zámerov radami partnerstva. Toto predpokladáme, že sa udeje v priebehu, v priebehu septembra. V zásade finalizujeme jednotný metodický rámec, ktorý určuje ten mechanizmus, prostredníctvom ktorého sa budú čerpať prostriedky z týchto integrovaných územných investícií.